บลจ.ทิสโก้ เข็นกองทุนเกาหลีเอาใจนักลงทุน
ตราสารหนี้เกาหลีใต้กลับมาแล้ว บลจ.ทิสโก้ เข็นกองทุนออกมาเอาใจนักลงทุน
27 ต.ค. 2553

ตราสารหนี้เกาหลีใต้กลับมาแล้ว บลจ.ทิสโก้ เข็นกองทุนออกมาเอาใจนักลงทุน
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้ กล่าวว่า บริษัทจะเสนอขาย กองทุนเปิดทิสโก้ตราสารหนี้ภาครัฐเกาหลี 20 เน้นลงทุนในตราสารหนี้ภาครัฐเกาหลีใต้ อายุโครงการประมาณ 6 เดือน มูลค่าโครงการ 1,000 ล้านบาท โดยจะเสนอขายระหว่างวันที่ 28 ต.ค.-3 พ.ย. 
“การเปิดขายกองเกาหลีในครั้งนี้เนื่องจากในขณะนี้อัตราผลตอบแทนของพันธบัตรรัฐบาลเกาหลีปรับตัวเพิ่มขึ้นน่าจูงใจกว่าการลงทุนในตราสารหนี้ภาครัฐและเอกชนของไทยและสูงกว่าเงินฝาก ในขณะที่เครดิตประเทศเกาหลีใต้ที่ยังแข็งแกร่ง การขยายตัวทางเศรษฐกิจในไตรมาส 2 ปี 2553 ขยายตัว 7.2% เมื่อเทียบกับระยะเดียวกันของปีก่อน หรือ ขยายตัว 1.4% เมื่อเทียบกับไตรมาส 1 ปี 2553 สะท้อนให้เห็นถึง การฟื้นตัวทางเศรษฐกิจโดยรวมของประเทศเกาหลี” นายธีรนาถกล่าว
อย่างไรก็ตาม บลจ.ทิสโก้ ไม่ได้ประเมินผลตอบแทนที่จะได้รับ แต่สำหรับกองทุนตราสารหนี้ในประเทศอายุ 6 เดือน จะให้ผลตอบแทนประมาณ 1.65% ต่อปี